b'\n_START_ARTICLE_\nInstitutul Na\xc8\x9bional pentru Studierea Holocaustului din Rom\xc3\xa2nia \xe2\x80\x9eElie Wiesel\xe2\x80\x9d\n_START_PARAGRAPH_\nInstitutul Na\xc8\x9bional pentru Studierea Holocaustului din Rom\xc3\xa2nia \xe2\x80\x9eElie Wiesel\xe2\x80\x9d (INSHR) este o institu\xc8\x9bie guvernamental\xc4\x83 aflat\xc4\x83 \xc3\xaen subordinea prim-ministrului Rom\xc3\xa2niei \xc8\x99i a fost \xc3\xaenfiin\xc8\x9bat ca rezultat al \xe2\x80\x9eRaportului final al Comisiei Interna\xc8\x9bionale \xc2\xabElie Wiesel\xc2\xbb de Studiere a Holocaustului \xc3\xaen Rom\xc3\xa2nia\xe2\x80\x9d, la propunerea pre\xc8\x99edintelui Ion Iliescu \xc8\x99i ca urmare a Hot\xc4\x83r\xc3\xa2rii de Guvern nr. 902 din 4 august 2005. Institutul a fost deschis oficial trei luni mai t\xc3\xa2rziu, pe 9 octombrie, de \xe2\x80\x9eZiua Na\xc8\x9bional\xc4\x83 de Comemorare a Holocaustului \xc3\xaen Rom\xc3\xa2nia\xe2\x80\x9d._NEWLINE_INSHR are ca obiect de activitate identificarea, culegerea, arhivarea, cercetarea \xc8\x99i publicarea documentelor referitoare la Holocaust, in rezolvarea unor probleme \xc8\x99tiintifice, precum \xc8\x99i elaborarea \xc8\x99i implementarea de programe educa\xc8\x9bionale privind acest fenomen istoric.\n_START_SECTION_\nMotivele \xc3\xaenfiin\xc8\x9b\xc4\x83rii\n_START_PARAGRAPH_\n\xe2\x80\x9e\xc3\x8en at\xc3\xa2tea cazuri, p\xc4\x83catele de azi sunt p\xc4\x83catele de ieri, repetate, agravate, tocmai pentru c\xc4\x83 au fost ascunse, iar istoricii, de team\xc4\x83 c\xc4\x83 li se va repro\xc8\x99a lipsa de patriotism, au preferat s\xc4\x83 tac\xc4\x83\xe2\x80\x9d a scris Academicianul Florin Constantiniu \xc3\xaen \xe2\x80\x9eO istorie sincer\xc4\x83 a poporului rom\xc3\xa2n\xe2\x80\x9d,  fa\xc8\x9b\xc4\x83 de ambiguitatea defensiv\xc4\x83 adoptat\xc4\x83 de istorici de etnie rom\xc3\xa2n\xc4\x83 care, de\xc8\x99i nu s-au l\xc4\x83sat antrena\xc8\x9bi direct \xc3\xaen procesul de falsificare a istoriei regimului lui Ion Antonescu \xc8\x99i a anilor premerg\xc4\x83tori, s-au eschivat s\xc4\x83-\xc8\x99i fac\xc4\x83 public\xc4\x83 pozi\xc8\x9bia._NEWLINE_\xe2\x80\x9eNe-am obi\xc8\x99nuit deja cu interminabilele piruete pe care le face con\xc8\x99tiin\xc8\x9ba rom\xc3\xa2neasc\xc4\x83 pentru a evita o confruntare autentic\xc4\x83 cu aspectele (mai mult dec\xc3\xa2t) incomode ale trecutului s\xc4\x83u politic. Au devenit perfect familiare figurile de cadril impuse pentru men\xc8\x9binerea bon ton-ului cultural autohton, adic\xc4\x83 a sentimentului festiv \xc8\x99i confortabil c\xc4\x83 \xc3\xaen cultura rom\xc3\xa2n\xc4\x83 lucrurile au stat \xc3\xaen fond foarte bine, personalit\xc4\x83\xc8\x9bile sale tutelare fiind totdeauna luminoase \xc8\x99i, \xc3\xaen fond, inocente, nicidecum virulente sau resentimentare, nicidecum responsabile...\xe2\x80\x9d (Adrian-Paul Iliescu,)\n_START_SECTION_\nDescrierea institu\xc8\x9biei\n_START_PARAGRAPH_\nPe l\xc3\xa2ng\xc4\x83 Institut, Hot\xc4\x83rirea de Guvern de \xc3\xaenfiin\xc8\x9bare mai prevede \xc8\x99i func\xc8\x9bionarea unui Colegiu de Onoare \xc8\x99i a unui Consiliu \xc8\x98tiin\xc8\x9bific. Membrii acestor dou\xc4\x83 organisme sunt numi\xc8\x9bi la propunerea directorului general al Institutului \xc8\x99i activeaz\xc4\x83 benevol._NEWLINE_Num\xc4\x83rul maxim de posturi al institu\xc8\x9biei este de 30, dintre care 15 sunt cercet\xc4\x83tori \xc8\x99tiin\xc8\x9bifici.\n_START_SECTION_\nColegiul de Onoare\n_START_PARAGRAPH_\nColegiul de Onoare este compus din personalit\xc4\x83\xc8\x9bi ale vie\xc8\x9bii publice interne \xc8\x99i interna\xc8\x9bionale cu competen\xc8\x9be \xc8\x99i merite \xc3\xaen domeniul studierii Holocaustului. _NEWLINE_\xc3\x8en anul 2010 Colegiul de Onoare era compus din: Otto Adler, Andrew Baker (SUA), Traian B\xc4\x83sescu, Tova Ben Nun (Israel), Sarah Bloomfeld (SUA), Randolph Braham (SUA), Emil Constantinescu, Wesley Fisher (SUA), Radu Gabrea, Mircea Geoan\xc4\x83, Menachem Hacohen (Israel), Carol Iancu (Fran\xc8\x9ba), Ion Iliescu, Vasile Ionescu, Sorin Iulian, Saul Kagan (SUA), Marco Katz (Israel), Ion Bogdan Lefter, Oliver Lustig, Dan Mariaschin (SUA), Mona Musc\xc4\x83, Majestatea Sa Regele Mihai I, Meir Rosenne (Israel), Avner Shalev (Israel), Aurel Vainer, Simone Veil (Fran\xc8\x9ba), Mihai-R\xc4\x83zvan Ungureanu, Elie Wiesel (SUA).\n_START_SECTION_\nConsiliul \xc8\x98tiintific\n_START_PARAGRAPH_\nConsiliul \xc8\x98tiin\xc8\x9bific este un organ consultativ \xc8\x99tiintific de specialitate, format dintr-un num\xc4\x83r de p\xc3\xa2n\xc4\x83 la 31 de personalit\xc4\x83\xc8\x9bi reprezentative \xc8\x99i recunoscute \xc3\xaen domeniul studierii Holocaustului._NEWLINE_\xc3\x8en anul 2010 Consiliul \xc8\x99tiin\xc8\x9bific era format din: Viorel Achim, Lya Benjamin, Liviu Beris, Denis Deletant (Regatul Unit), Mihai Dinu Gheorghiu, Radu Ioanid (SUA), Andrei Pippidi, Liviu Rotman (Israel), Michael Shafir, Paul Shapiro (SUA), William Totok (Germania), Raphael Vago (Israel), George Voicu, Virgil Ni\xc8\x9bulescu.\n_START_SECTION_\nComitetul educa\xc8\x9bional\n_START_PARAGRAPH_\nComitetul educa\xc8\x9bional a fost ad\xc4\x83ugat ulterior \xc3\xaenfiin\xc8\x9b\xc4\x83rii \xc8\x99i este format din: Irina Cajal, Adrian Ciofl\xc3\xa2nc\xc4\x83, Ioan Ciuperc\xc4\x83, Alexandru Elias, Delia Grigore, Ladislau Gyemant, Andrei Oi\xc8\x99teanu, Victor Opaschi, Ion P\xc4\x83troiu, Maria Radosav, Gabriel Stan, Irena Steinfeldt (Israel), Felicia Waldman, Vasile Morar.'